**Kristín Dýrfjörð**

**Umsögn um Aðalnámskrá leikskóla**

Ég fagna því mjög að verið sé að endurskoða aðalnámskrá leikskóla og færa hana til framtíðar. Mér finnst mikilvægt að sjá að aðalnámskráin endurspeglar bæði íslenska leikskólahefð og rannsóknir. Annað getur ekki verið til án hins. Styrkur námskrár hlýtur að liggja í hugmyndafræði og ýmsum hefðum sem íslenskt leikskólastarf hefur byggst á en jafnframt að tekið sé tillit til nýrra rannsókna á sviði leikskólafræða. Mér finnst mikilvægt að námskráin sé opin og gefi einstökum leikskólum tækifæri til að þróa starfsaðferðir en samtímis vera leiðarljós sem bæði starfsfólk og foreldrar geta notað. Að aðalnámskrá sé bæði almenn en samtímis sértæk. Við lestur kaflanna saknaði ég þess að sjá ekki hugtakið **inngilding.** Ég tel það gæti mjög vel átt heima í 9. kafla, þar sem fjallað er um grunnþætti menntunar og námssvið leikskóla. Þar gæti einn punkturinn vel verið að \* stuðla að því að starf leikskóla einkenndist af inngildandi hugarfari og starfsháttum.

Hér að neðan eru nokkrir punktar sem komu upp í huga minn við lestur kaflanna og mér finnst eiga erindi í umræðuna.

**Kafli 7 -Leikur og nám barna**

Í upphafi kaflans er lögð áhersla á að leikurinn er lífstjáning barnsins, að hann verði að virða og gefa börnum tækifæri til leiks. Að mínu mati skiptir máli að fjallað er um mismunandi leiki og sérstaklega að sjálfsprottinn leikur sé skilgreindur. Þar sem hann er megin námsleið leikskólans. Mér finnst líka skipta máli að nota hugtakið sjálfsprottinn leikur þar sem það ýtir undir sjálfræði barna og stjórn á því sem gerist í leik. Það er að mínu mati þakkarvert ef hið íslenska leikskólasamfélag getur komið sér saman um megin hugtak um leikinn. Það má í framhaldi velta fyrir sér hvort ekki sé kominn tími á sérútgáfu um leik barna frá hinum ýmsu sjónarhornum. Hefti Valborgar Sigurðardóttur var mikið notað á sínum tíma en hefur verið því sem næst ófáanlegt, auk þess sem rannsóknum á leik barna hefur fleytt fram og mikil ný þekking til staðar.

Í drögunum er þessi málsgrein:

Þó að börn þurfi að leika sér á eigin forsendum, **á leikskólakennari ekki að vera aðgerðarlaus. Langur vegur er á milli aðgerðarleysis og stjórnunar.** Þeir styðja við leik barna með því að skapa þeim góðar leikaðstæður og leikumhverfi sem hvetur þau til náms.

Hér tel ég verið sé að ýja að því sem máli skiptir að leikskólakennarar séu að skrá og fylgjast með leik, en hér mætti e.t.v. orða betur sem og að bæta við mikilvægi þess að meðal hlutverka leikskólakennara sé ekki bara að útbúa umhverfi heldur og að gefa sér tóm til að vera stundum virkir þátttakendur í því umhverfi - en auðvitað á forsendum leiksins og barnahópsins. Ég velti fyrir mér hvort þessi málsgrein gæti endurspeglað ofangreinda málsgrein:

Börn þurfa að eiga þess kost að leika sér á eigin forsendum, en jafnframt er það skylda leikskólakennara að vera til staðar og á forsendum leiksins farið inn í hann, stutt og tekið þátt í honum ef á þarf að halda. Að í ljósi skráninga og athugana geti leikskólakennarar stutt við leik og skapað góðar aðstæður og leikumhverfi sem hvetur til náms.

Í punktunum sem fylgja kaflanum má finna þennan punkt:

* taka nýjungum á sviði miðla og tækni með opnum örmum og nýta á skapandi hátt í leik,

Ég velti fyrir mér hvort ekki sé hægt að umorða hann og segja:

* taka nýjungum á sviði miðla og tækni með opnum en gagnrýnum hug og nýta á skapandi hátt í leik,

Ég er ekki viss um að okkur beri að taka öllum nýjungum með opnum örmum, en vissulega, gagnrýnið og opið.

**Kafli 8** **-** **Námsumhverfi**

Kafli um ytri umgjörð leikskóla er afar mikilvægur og í sjálfu sér er ég í flestu sammála því sem þar kemur fram. Hins vegar í ljósi umræðu um fjölda barna í oft litlu rými finnst mér í lagi að orða sterkar að taka þurfi tillit til þeirra þátta. Jafnframt ætti líka að spegla þekkingu á t.d. hljóðumhverfi og lýsingu, sem rannsóknir benda á að skipti miklu máli fyrir þroska barna og vitað er að er víða ekki til fyrirmyndar í íslenskum leikskólum.

**Kafli 9 -Leikur í samþættu og skapandi leikskólastarfi**

Í kafla 9 er undirkafli um heilbrigði og velferð barna. Í ljósi þess að rannsóknir sýna fram á að einelti milli barna hefst og í einhverjum tilfellum nær að þrífast í leikskólum, tel ég að það ætti að vera umfjöllunarefni í aðalnámskrá leikskóla, og það ætti heima í kafla um andlega velferð og heilbrigði. Í sjálfu sér gæti það líka átt heima í kafla um leik, því vitað er að inngildandi leikur og staðblær eru meðal stærstu varnarþátta gagnvart einelti á meðal leikskólabarna.

**Kafli 10   - Mat á leik, námi og velferð barna**

Mat á leik, námi og velferð barna í leikskóla skal taka mið af áhuga, getu og hæfni þeirra. Mat á meðal annars að efla trú barns á eigin getu og sjálfsmynd þess ásamt því að stuðla að jafnrétti til menntunar.

Hér velti ég fyrir mér þessum texta „efla trú á eigin getu og sjálfsmynd“, hér finnst mér eins og eitthvað skorti. Það vanti orð fyrir framan sjálfsmynd. Eða ... að efla sjálfsmynd barna og trú á eigin getu...

Varðandi eftirfarandi:

Matsferli á að vera samþætt daglegu starfi leikskólans, byggjast á leik barna sem námsleið þeirra og endurspegla markmið leikskólastarfsins og skólanámskrá leikskólans.

Leikur er meginnámsleið barna í leikskóla og því þarf hver leikskóli að þróa matsaðferðir þar sem nám barna í leik er metið.

Ég fagna sérstaklega þessum orðum sem ég tel styrkja vel við að leikurinn er námsleið barna samkvæmt aðalnámskrá leikskóla og líka eitt meginmarkmið leikskólastarfs. Atriði sem ekki verður sagt of oft.

Með vinsemd og virðingu,

Reykjavík 4. Janúar 2023

Kristín Dýrfjörð,

leikskólakennari og dósent í leikskólafræðum við Háskólann á Akureyri

Kt. 2806613769

dyr@unak.is